**Полацкі дзяржаўны лясны каледж** — дзяржаўная сярэдняя спецыяльная навучальная ўстанова Полацка. Найстарэйшая адукацыйная ўстанова сярэдняй прафесійнай адукацыі ў Рэспубліцы Беларусь (заснавана ў 1921 годзе). Рыхтуе тэхнікаў лясной гаспадаркі і тэхнікаў па азеляненні і добраўпарадкаванні.

Гісторыя
--------

У лістападзе 1921 года адкрыўся Полацкі лясны тэхнікум, які размясціўся ў будынку былога Спаса-Еўфрасіннеўскага жаночага епархіяльнага вучылішча, пабудаванага ў 1908 годзе для падрыхтоўкі настаўнікаў царкоўнапрыхадскіх школ.

Пры тэхнікуме быў арганізаваны вучэбна-вопытны лясгас для правядзення вучэбных і вытворчых практык навучэнцаў і доследна-даследчай работы выкладчыкаў. Першы час тэхнікум узначальваў ляснічы Грамоўскага лясніцтва Герман Васільевіч Анікееў. Затым дырэктарам быў прызначаны вучоны-лесавод Макарый Рыгоравіч Сільніцкі, пераведзены пазней у Беларускую дзяржаўную сельскагаспадарчую акадэмію. У час Вялікай Айчыннай вайны тэхнікум быў зачынены, а будынкі яго занятыя пад шпіталь.

4 ліпеня 1944 года Полацк быў вызвалены, а ўжо 15 кастрычніка аднавілася дзейнасць лясной тэхнікума. Выконваючым абавязкі дырэктара быў прызначаны былы выкладчык тэхнікума Іван Пятровіч Дэйніс. З верасня 1953 да 1960 дырэктарам тэхнікума працаваў Аляксандр Паўлавіч Гугнін, які да гэтага быў намеснікам міністра лясной гаспадаркі Літоўскай рэспублікі. Неўзабаве дырэктарам тэхнікума стала Т. А. Ільінская, а пасля яе сыходу на пенсію тэхнікум ўзначаліў В. А. Нікіцін (1968—1983). З 1983 па 2008 год тэхнікум узначальваў Валерый Браніслававіч Галяш.

25 красавіка 2009 года загадам Міністэрства адукацыі Рэспублікі Беларусь «УА Полацкі дзяржаўны лясны тэхнікум» перайменаваны ў «УА Полацкі дзяржаўны лясны каледж».

У 2021 годзе каледж атрымаў новыя будынкі ў цэнтры Полацка каля Пакроўскай царквы і набярэжнай Заходняй Дзвіны, якія да гэтага займаў Полацкі гандлёва-тэхналагічны каледж.

Вядомыя выпускнікі
------------------

* Аляксандр Канстанцінавіч Гаравец, Герой Савецкага Саюза
* Мікалай Аляксандравіч Картэль, акадэмік НАН Рэспублікі Беларусь
* Валянцін Антонавіч Лукша, беларускі паэт

Літаратура
----------

* Беларуская энцыклапедыя: У 18 т. Т. 12: Палікрат — Праметэй / Рэдкал.: Г. П. Пашкоў і інш. — Мн. : БелЭн, 2001. — Т. 12. — 576 с. — 10 000 экз. — ISBN 985-11-0035-8. — ISBN 985-11-0198-2 (т. 12).

| ⛭Беларускі дзяржаўны тэхналагічны ўніверсітэт |
| --- |
| Факультэты | Лесагаспадарчы факультэт ·  Факультэт тэхналогіі і тэхнікі лясной прамысловасці ·  Факультэт тэхналогіі арганічных рэчываў ·  Факультэт хімічнай тэхналогіі і тэхнікі ·  Факультэт прынттэхналогій і медыякамунікацый (выдавецкай справы і паліграфіі) ·  Інжынерна-эканамічны факультэт ·  Факультэт інфармацыйных тэхналогій ·  Завочны факультэт ·  Факультэт грамадскіх прафесій |
| Інстытуты | Інстытут падвышэння кваліфікацыі і перападрыхтоўкі |
| Сярэднія навучальныя ўстановы | Гомельскі дзяржаўны політэхнічны каледж ·  Бабруйскі дзяржаўны лесатэхнічны каледж ·  Віцебскі дзяржаўны тэхналагічны каледж ·  Полацкі дзяржаўны лясны каледж ·  Беларускі дзяржаўны каледж прамысловасці будаўнічых матэрыялаў |
| Іншае | Батанічны сад Беларускага дзяржаўнага тэхналагічнага ўніверсітэта ·  Газета «Тэхнолаг» |